钦定古今图书集成/明伦汇编/官常典/第629卷 > 彭应星
## 钦定古今图书集成/明伦汇编/官常典/第629卷 > 彭应星

按《长沙府志》：“应星，茶陵人。以明经拜池州别驾。时郡
邑大旱，应星亲诣属邑遍省之，悉图其所伤以闻。官
吏耆老供给馈遗如常礼。应星厉声曰：‘吾来此，以甦
民也，岂以饮食病民哉’？一无所受。在郡多异绩，释死
罪八人，出孤子于狱，雪其冤。郡人戴之，立祠以祀。后
榷税芜湖，独上羡馀银三千两入库，巡按御史嘉奖”
之曰：“此茹糵饮冰之操，长驾远驭之才也。”县有金马
门，便民出入，民屡以为请，县令不听。应星始令启是
门，民咸便之。代大守报政北上，过山东。时山东大旱，
民饥甚。应星捐俸赈之。齐、鲁之民咸以是德，应星，目
为清惠长者。